Сяргей Пляскач нейкі час працаваў настаўнікам у школе Талачына, а пасля намеснікам дырэктара раённай гімназіі. Можа, менавіта гэта сыграла сваю ролю ў тым, што яго новы раман распавядае гісторыю беспрацоўнага настаўніка Мірановіча. Дзеянні твора разгортваюцца ў беларускай правінцыі, дзе нічога не адбываецца, а начальства па-ранейшаму практыкуе савецкія метады кіравання і імкнецца кантраляваць усе сферы жыцця чалавека. Расчараваны гэтым усім, Мірановіч жадае аднаго — каб яго не чапалі і далі пакорпацца ў бульбе. Але лёс складваецца так, што менавіта беспрацоўны настаўнік аказваецца ў эпіцэнтры падзей.